b'\n_START_ARTICLE_\nIndustrija Bosne i Hercegovine\n_START_SECTION_\nMetalurgija\n_START_PARAGRAPH_\nCentri metalurgije su Zenica, Mostar, Jajce, Banja Luka i Tuzla. Osnovni resursi koji se prera\xc4\x91uju su \xc5\xbeeljezo, mangan, krom, olovo, cink, boksit, antimon i nikal. U postrojenjima se proizvode ve\xc4\x87e koli\xc4\x8dine \xc4\x8delika, vu\xc4\x8dene \xc5\xbeice, ferolegura, sirovog aluminija, glinice, kovanih proizvoda, livanih proizvoda, valjanih proizvoda itd. Najve\xc4\x87i metalur\xc5\xa1ki kombinat je "Aluminij" iz Mostara.\n_START_SECTION_\nMetalna industrija\n_START_PARAGRAPH_\nMetalna industrija u BiH po\xc4\x8dela se razvijati poslije Drugog svjetskog rata. Do 1992. godine metalna industrija zapo\xc5\xa1ljavala je veliki broj radnika. Glavna su sredi\xc5\xa1ta danas \xc5\xa0iroki Brijeg (FeAl), Sarajevo, Zenica i Banja Luka.\n_START_SECTION_\nKemijska industrija\n_START_PARAGRAPH_\nKemijska industrija se prije rata temeljila ve\xc4\x87inom na preradi soli i na uvoznim petrokemijskim proizvodima. Proizvodnja se danas obnavlja u postrojenjima u Tuzli, Lukavcu, Mostaru, Sarajevu, Jajcu, Vi\xc5\xa1egradu i Vitezu. Proizvode se soda, kiseline, umjetna gnojiva, boje i lakovi, eksplozivi, sredstva za pranje i \xc4\x8di\xc5\xa1\xc4\x87enje, plasti\xc4\x8dne mase, lijekovi itd.\n_START_SECTION_\nTekstilna industrija\n_START_PARAGRAPH_\nPrije rata je zapo\xc5\xa1ljavala veliki broj radnika, ve\xc4\x87inom \xc5\xbeena. Bila je manje razvijena u odnosu na druge grane industrije, a glavna sredi\xc5\xa1ta su Visoko, Travnik, Mostar i Sarajevo. Ve\xc4\x87ina pamu\xc4\x8dnih tkanina se u BiH uvozi.\n_START_SECTION_\nPrehrambena industrija\n_START_PARAGRAPH_\nU nizinskim predjelima peripanonske Bosne i rije\xc4\x8dnim dolinama uzgajaju se \xc5\xbeitarice, u podru\xc4\x8djima niskih pobr\xc4\x91a vo\xc4\x87e i povr\xc4\x87e, a na podru\xc4\x8dju Hercegovine vinova loza, mandarina, kajsija, breskva i duhan. Prije rata su peradarstvo i svinjogojstvo gotovo imali karakter industrijske proizvodnje; govedarstvo je veoma zastupljeno, a ov\xc4\x8darstvo je najzastupljenije u planinskim predjelima. Poljoprivredne sirovine se prera\xc4\x91uju u postrojenjima  diljem dr\xc5\xbeave.\n_START_SECTION_\nDrvna industrija\n_START_PARAGRAPH_\nDanas postoji veliki broj legalnih, ali i ilegalnih pilana koje obra\xc4\x91uju drvo, a \xc5\xa1ume se sijeku bez plana. Tvornice namje\xc5\xa1taja jo\xc5\xa1 uvijek ne rade punim kapacitetom. Tako\xc4\x91er se proizvodi celuloza, papir i karton.'